Wolf Karni

Wolf Waldemar Karni (vuoteen 1935 Ze'ev Wulf Koseloff, 4. helmikuuta 1911 Viipuri – 31. tammikuuta 1996 Helsinki) oli suomalainen jalkapalloerotuomari. Vuosina 1938-1961 erotuomarina toiminut Karni vihelsi urallaan seitsemän jalkapallon A-maaottelua, viisi B-maaottelua sekä 112 mestarussarjaottelua. Lisäksi hän on tuominnut muun muassa 26 käsipallomaaottelua.

 Jalkapallotuomarina 
Karni harrasti nuorena jalka- ja käsipalloa juutalaisten urheiluseurojen Viipurin Kadurin ja Helsingin Makkabin riveissä. Hän pelasi käsipalloa pääsarjatasolla ja tuomitsi myöhemmin 167 SM-sarjan ottelua.

Vuonna 1938 jalkapallotuomarina aloittanut Karni toimi kansainvälisenä erotuomarina 1949–1955. Helsingin olympiakisoissa Karni tuomitsi kolme ottelua, muun muassa välierän Jugoslavia-Saksa. Vuonna 1952 Karnista tuli ensimmäinen suomalainen Englannissa ottelun tuominnut erotuomari.

Suomen jalkapallosarjoissa Karni herätti toisinaan kummastusta omalaatuisilla tuomioillaan. Vuonna 1953 hän hyväksyi Vasa IFK:n ja Hakan välisessä ottelussa Hakan tasoitusmaalin, vaikka oli jo aikaisemmin hylännyt sen paitsiona.  Lokakuussa 1965 Karni vihelsi Porissa pelatussa RU-38:n ja Turun Palloseuran ottelussa vierasjoukkueelle rangaistuspotkun, joka ratkaisi voiton ja SM-sarjapaikan TPS:lle. Rike oli kuitenkin paikalla olleen yleisön ja lehtikuvienkin mukaan sattunut selvästi rangaistusalueen ulkopuolella. Vastaava protestiin johtanut tapaus oli nähty jo vuonna 1957 Karnin tuomitsemassa Suomen Cupin finaalissa. 

 Maaottelut 
 Päivä Kaupunki Stadion Ottelu Tulos    11.9.1949  Oslo  Ullevaal  Norja – Tanska  0–2  PM-turnaus  10.6.1951  Solna  Råsunda  Ruotsi – Turkki  3–1   15.7.1952  Tampere  Ratinan stadion  Tanska – Kreikka  2–1  Helsingin olympialaiset 24.7.1952  Kotka  Kotkan urheilukeskus  Unkari – Turkki  7–1  Helsingin olympialaiset 25.7.1952  Helsinki  Töölön pallokenttä  Tanska – Jugoslavia  3–5  Helsingin olympialaiset 29.7.1952  Helsinki  Olympiastadion  Saksa – Jugoslavia  1–3  Helsingin olympialaiset 15.11.1952  Hull  Boothferry Park  Englanti – Hollanti  2–2   12.6.1955  Oslo  Ullevaal  Norja – Romania  0–1  

 Muuta 
Lyseon ja kauppakoulun käytyään Karni ryhtyi hoitamaan isänsä Viipurissa omistamaa vaatetusliikettä. Muutettuaan sotavuosien jälkeen Helsinkiin hän työskenteli tekstiilialalla, kunnes perusti 1960-luvun lopussa liikkeen Robertinkadulle. 1970-luvulla liike siirtyi Pohjois-Esplanadille, jossa hän pyöritti sitä kuolemaansa saakka. 

Lähteet

Luokka:Suomalaiset jalkapallotuomarit
Luokka:Suomen juutalaiset
Luokka:Vuonna 1911 syntyneet
Luokka:Vuonna 1996 kuolleet